b'\n_START_ARTICLE_\nLeiurus quinquestriatus\n_START_SECTION_\nTelesne zna\xc4\x8dilnosti in \xc5\xbeivljenjski prostor\n_START_PARAGRAPH_\nJe temno oran\xc5\xbeno-rumene barve, povpre\xc4\x8dno pa meri okoli 6\xc2\xa0cm v dol\xc5\xbeino, najve\xc4\x8d do 10\xc2\xa0cm. \xc5\xbdivi v pu\xc5\xa1\xc4\x8davah in grmi\xc4\x8devju, \xc5\xbeivljenjski prostor pa se razteza od Severne Afrike do Srednjega vzhoda.\n_START_SECTION_\nNavade in prehrana\n_START_PARAGRAPH_\nObi\xc4\x8dajno se skriva v majhnih luknjah in pod kamni. V ujetni\xc5\xa1tvu se hranijo z murni in drugimi \xc5\xbeu\xc5\xbeelkami. So dokaj nemirni in agresivni, zato so priporo\xc4\x8dljivi le za najbolj izku\xc5\xa1ene skrbnike pajkovcev.\n_START_SECTION_\nStrupenost\n_START_PARAGRAPH_\nL. quinquestriatus sodi med najbolj strupene \xc5\xa1korpijone, saj zna\xc5\xa1a srednji smrtonosni odmerek (LD\xe2\x82\x85\xe2\x82\x80) v mi\xc5\xa1ih okoli 0,25\xc2\xa0mg/kg telesne te\xc5\xbee, upo\xc5\xa1tevati pa je potrebno, da so ljudje ob\xc4\x8dutljivej\xc5\xa1i od mi\xc5\xa1i. Strupnina vsebuje poleg raznih encimov, kot je hialuronidaza, \xc5\xa1tiri razli\xc4\x8dne nevrotoksine, in sicer klorotoksin, karibdotoksin, scilatoksin ter agitoksine._NEWLINE_Kot pri vseh \xc5\xa1korpijonih se pri ve\xc4\x8dini krajevno ob mestu pika pojavijo rde\xc4\x8dina (eritem), oteklina (edem), bole\xc4\x8dina in hiperestezija (pretirana ob\xc4\x8dutljivost), v kratkem \xc4\x8dasu po piku pa lahko \xc5\xa1e nevrolo\xc5\xa1ki in sr\xc4\x8dno\xc5\xbeilni simptomi, npr. delirij, ataksija (nekoordiniranost gibov), zmedenost in nenormalno vedenje kot posledica delovanja na osrednje \xc5\xbeiv\xc4\x8devje, pospe\xc5\xa1en sr\xc4\x8dni utrip (tahikardija), povi\xc5\xa1an sr\xc4\x8dni tlak (hipertenzija), pospe\xc5\xa1eno dihanje (tahipneja) ter pulmonarni edem kot posledica delovanja na avtonomno \xc5\xbeiv\xc4\x8devje, lahko pa se pojavi tudi preob\xc4\x8dutljivostna reakcija. Za rod Leiurus je nasplo\xc5\xa1no zna\xc4\x8dilno, da se izrazijo predvsem u\xc4\x8dinki na sr\xc4\x8dno\xc5\xbeilni sistem._NEWLINE_Pik omenjenega \xc5\xa1korpijona se ob pojavu sistemskih u\xc4\x8dinkov obravnava kot urgentno stanje, zdravi pa se ga z visokimi odmerki protistrupa (antivenina). Ogro\xc5\xbeena skupina so predvsem otroci, zaradi pove\xc4\x8danega razmerja med koli\xc4\x8dino strupnine in telesno te\xc5\xbeo.'